**Bakonycsernye Község Önkormányzat Képviselő-testületének**

**14 /2017. (VII.13.) önkormányzati rendelete**

**a hivatali helyiségen kívüli és a hivatali munkaidőn kívül történő házasságkötési esemény engedélyezésének szabályairól és díjairól**

Bakonycsernye Község Önkormányzat Képviselő-testülete az anyakönyvi eljárásról szóló 2010. évi I. törvény 96. §-ában kapott felhatalmazás alapján, az Alaptörvény 32. cikk (1) bekezdés a) pontjában meghatározott feladatkörében eljárva a következőket rendeli el.

1. §. E rendelet alkalmazásában:

hivatali helyiség: Bakonycsernyei Közös Önkormányzati Hivatal házasságkötő terme (8056 Bakonycsernye, Rákóczi u. 83.);

2. § Házasságkötés hivatali munkaidőben a Bakonycsernyei Közös Önkormányzati Hivatal szervezeti és működési szabályzatában meghatározott munkarend szerinti munkaidőben engedélyezhető.

3. § Házasságkötés hivatali munkaidőn kívül - az anyakönyvi eljárásról szóló 2010. évi I. törvényben meghatározott munkaszüneti nap kivételével – munkanapon 18:00 óráig, szombaton 10:00 órától 18:00 óráig terjedő időszakban engedélyezhető.

4. § Hivatali helyiségen kívüli helyszínen történő házasságkötés akkor engedélyezhető, ha az anyakönyvi eljárásról szóló 2010. évi I. törvény 18. § (3) bekezdésében foglaltak biztosítottak.

5.§ (1)[[1]](#footnote-2) A hivatali munkaidőn kívüli házasságkötés díja szertartásonként bruttó 15.000,- forint, amely a Bakonycsernye Nagyközség Önkormányzatát illeti.

(2)[[2]](#footnote-3) A hivatali helyiségen kívüli házasságkötés díja szertartásonként bruttó 10.000,- forint, amely a Bakonycsernye Nagyközség Önkormányzatát illeti.

(3)Az házasságkötési hivatali helyiségen kívüli és hivatali munkaidőn kívüli megkötése esetén együtt a meghatározott díj összesen bruttó 25.000,- Ft.

(4) Az anyakönyvvezető részére az (1), (3) bekezdésben meghatározott esetben fizetendő díj mértéke bruttó 13.000,- Ft.

6. §[[3]](#footnote-4) A 4. § szerinti díjakat az eseményt megelőző 30. munkanapig kell átutalással vagy készpénz átutalási megbízáson a Bakonycsernye Nagyközség Önkormányzata 11736044-15362137 számú számlaszámára megfizetni. A közlemény rovatban fel kell tüntetni az „házasságkötés” megjelölést és házasulandók nevét.

7. §[[4]](#footnote-5)

8. § Ez a rendelet a kihirdetését követő napon lép hatályba, rendelkezéseit a hatálybalépést követően bejelentett házasságkötési eseményekre kell alkalmazni.

9. § Hatályát veszti Bakonycsernye község Önkormányzat Képviselő-testületének az anyakönyvi eljárás helyi szabályairól szóló 7/2017.(IV.1.) önkormányzati rendelete.

Turi Balázs Fidrich Tamásné

polgármester jegyző

Kihirdetési záradék:

Ezen rendelet 2017. július 13. napján kihirdetésre került. Fidrich Tamásné

jegyző

Egységes szerkezetbe foglalva 2018. június 29. Fidrich Tamásné

jegyző

1. Módosította a 14/2018.(VI.29.) önkormányzati rendelet. Hatályos 2018. július 1-től. [↑](#footnote-ref-2)
2. Módosította a 14/2018.(VI.29.) önkormányzati rendelet. Hatályos 2018. július 1-től. [↑](#footnote-ref-3)
3. Módosította a 14/2018.(VI.29.) önkormányzati rendelet. Hatályos 2018. július 1-től. [↑](#footnote-ref-4)
4. Hatályon kívül helyezi a 14/2018.(VI.29.) önkormányzati rendelet. Hatályos 2018. július 1-től. [↑](#footnote-ref-5)